Pekebok

En pekebok er en bildebok beregnet på de yngste barna, ofte uten ord og med bilder som er spesielt tydelige. Mange pekebøker inneholder verken tekst eller en klar fortelling, bare forenklede tegninger, for eksempel av dyr og gjenstander fra barnets hverdag. Siktemålet er da gjerne pedagogisk, det vil si at bøkene er tenkt brukt som samtale- eller aktivitetsbøker der barnet blar, ser og peker og lærer grunnleggende ord og begreper. 

Illustrasjoner og kjennetegn

Illustrasjonene i pekebøkene er ofte sterkt stiliserte tegninger med klare fargeflater, lite perspektiv og figurer og gjenstander gjengitt med få, men tydelige streker. Et typisk eksempel er nederlenderen Dick Brunas mange bilde- og pekebøker om kaninen Miffy, bøker som har høstet internasjonal anerkjennelse for sine tiltalende skikkelser og slående enkelhet. Denne piktogramliknende figurstilen har også påvirket design for voksne, for eksempel moteklær med barnlige motiver fra populærkulturen. Andre illustratører, for eksempel japaneren Ryōji Arai, har laget bilder med friere uttrykk og teknikker. Atter andre pekebøker er internasjonale masseprodukter med upersonlige fotografier.

I Norge har blant annet Kari Grossmann laget en rekke populære peke- og småbarnsbøker med et mylder av gjenstander og figurer fra forskjellige miljøer. 

Det finnes også ordløse pekebøker beregnet for voksne, for eksempel som visuelle ordbøker eller parlører for turister.
Se også
 Barnebok
 Bildebok
 Myldrebok
 Utbrettsbok
 Eksterne lenker 


Kategori:Barnelitteratur
Kategori:Leketøy